CELEX: 32021R0923
Language: lt
Date: 2021-03-25 00:00:00
Title: Komisijos deleguotasis reglamentas (ES) 2021/923 2021 m. kovo 25 d. kuriuo papildomos Europos Parlamento ir Tarybos direktyvos 2013/36/ES nuostatos dėl techninių reguliavimo standartų, kuriais nustatomi kriterijai vadovaujamoms pareigoms, kontrolės funkcijoms, reikšmingiems verslo padaliniams ir reikšmingam poveikiui reikšmingo verslo padalinio rizikos pobūdžiui apibrėžti, taip pat kriterijai, pagal kuriuos nustatomi darbuotojai ar kategorijos darbuotojų, kurių profesinės veiklos poveikis įstaigos rizikos pobūdžiui toks reikšmingas, kaip ir direktyvos 92 straipsnio 3 dalyje nurodytų darbuotojų ar darbuotojų kategorijų (Tekstas svarbus EEE)

2021 6 9   
               
               
                  LT
               
               
                  Europos Sąjungos oficialusis leidinys
               
               
                  L 203/1
               
            
         KOMISIJOS DELEGUOTASIS REGLAMENTAS (ES) 2021/923
         2021 m. kovo 25 d.
         kuriuo papildomos Europos Parlamento ir Tarybos direktyvos 2013/36/ES nuostatos dėl techninių reguliavimo standartų, kuriais nustatomi kriterijai vadovaujamoms pareigoms, kontrolės funkcijoms, reikšmingiems verslo padaliniams ir reikšmingam poveikiui reikšmingo verslo padalinio rizikos pobūdžiui apibrėžti, taip pat kriterijai, pagal kuriuos nustatomi darbuotojai ar kategorijos darbuotojų, kurių profesinės veiklos poveikis įstaigos rizikos pobūdžiui toks reikšmingas, kaip ir direktyvos 92 straipsnio 3 dalyje nurodytų darbuotojų ar darbuotojų kategorijų
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos direktyvą 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB, (1) visų pirma į jos 94 straipsnio 2 dalį,
         kadangi:
         
                     (1)
                  
                  
                     reikšmingą poveikį įstaigos rizikos pobūdžiui gali turėti ne tik darbuotojų, nurodytų Direktyvos 2013/36/ES 92 straipsnio 3 dalies a, b ir c punktuose, profesinė veikla, bet ir kitų darbuotojų profesinė veikla. Tai visų pirma pasakytina apie atvejus, kai tokie darbuotojai prisiima su vadovavimu reikšmingiems verslo padaliniams arba su kontrolės funkcijomis susijusią atsakomybę, nes jie gali priimti strateginius ar kitus esminius sprendimus, kurie turi poveikį verslo veiklai ar taikomai kontrolės sistemai. Tokios kontrolės funkcijos paprastai apima rizikos valdymą, atitikties kontrolę ir vidaus auditą. Reikšmingų verslo padalinių prisiimama rizika ir šių padalinių valdymo metodai yra svarbiausi įstaigos rizikos pobūdžio veiksniai;
                  
               
                     (2)
                  
                  
                     todėl būtina nustatyti kriterijus, kuriais remiantis būtų galima nustatyti darbuotojus, kurie nėra Direktyvos 2013/36/ES 92 straipsnio 3 dalies a, b ir c punktuose nurodyti darbuotojai ir kurių profesinė veikla turi reikšmingą poveikį įstaigos rizikos pobūdžiui. Nustatant šiuos kriterijus turėtų būti atsižvelgiama į tokių darbuotojų įgaliojimus ir atsakomybę, įstaigos rizikos pobūdį ir veiklos rodiklius, įstaigos vidaus organizacinę struktūrą ir atitinkamos įstaigos veiklos pobūdį, mastą ir sudėtingumą. Taikant šiuos kriterijus įstaigoms taip pat turėtų būti sudaromos sąlygos pagal savo atlygio politiką nustatyti tinkamas paskatas, siekiant užtikrinti, kad atitinkami darbuotojai apdairiai atliktų savo užduotis. Galiausiai nustatant šiuos kriterijus turėtų būti atsižvelgiama į skirtingų rūšių veiklos įstaigoje rizikos lygį;
                  
               
                     (3)
                  
                  
                     kai kurie darbuotojai yra atsakingi už vidaus paramos, kuri yra labai svarbi įstaigos vykdomai verslo veiklai, teikimą. Jų veikla ir sprendimai taip pat gali turėti reikšmingą poveikį įstaigos rizikos pobūdžiui, nes dėl jų veiklos ir sprendimų įstaigai gali kilti reikšminga operacinė ir kitokia rizika;
                  
               
                     (4)
                  
                  
                     siekiant plėtoti verslą, paprastai prisiimama kredito rizika ir rinkos rizika. Atsižvelgiant į susijusias sumas ir riziką, tokia verslo veikla gali turėti reikšmingą poveikį įstaigos rizikos pobūdžiui. Todėl norint nustatyti darbuotojus, kurių veikla gali turėti reikšmingą poveikį įstaigos rizikos pobūdžiui, tikslinga taikyti kriterijus, grindžiamus įgaliojimų ribomis. Tie kriterijai turėtų būti apskaičiuojami bent kartą per metus, remiantis kapitalo duomenimis ir metodais, naudojamais reguliavimo tikslais. Vis dėlto, siekiant užtikrinti proporcingą kriterijų taikymą mažose įstaigose, turėtų būti taikoma de minimis kapitalo rizikos riba;
                  
               
                     (5)
                  
                  
                     nustatant kriterijus, pagal kuriuos nustatomi darbuotojai, kurių profesinė veikla turi reikšmingą poveikį įstaigos rizikos pobūdžiui, taip pat turėtų būti atsižvelgiama į tai, kad pagal Europos Parlamento ir Tarybos reglamentą (ES) Nr. 575/2013 (2) kai kurioms įstaigoms galima netaikyti su prekybos knyga susijusių reikalavimų ir kad tame reglamente įstaigoms taikytinos ribos nustatomos skirtingai, taikant skirtingus kapitalo reikalavimų apskaičiavimo metodus;
                  
               
                     (6)
                  
                  
                     atitinkamais kokybiniais kriterijais turėtų būti užtikrinta, kad reikšmingą poveikį įstaigos rizikos pobūdžiui turinčiais darbuotojais būtų laikomi darbuotojai, kurie yra atsakingi už darbuotojų, kurių veikla galėtų turėti reikšmingą poveikį įstaigos rizikos pobūdžiui, grupes. Tai apima atvejus, kai jiems pavaldžių atskirų darbuotojų veikla atskirai neturi reikšmingo poveikio įstaigos rizikos pobūdžiui, tačiau bendra jų veikla galėtų turėti tokį poveikį;
                  
               
                     (7)
                  
                  
                     bendras darbuotojų atlygis paprastai priklauso nuo darbuotojų indėlio sėkmingai siekiant įstaigos verslo tikslų. Taigi tas atlygis priklauso nuo darbuotojų atsakomybės, pareigų, gebėjimų ir įgūdžių, taip pat nuo darbuotojų ir įstaigos veiklos rezultatų. Jei darbuotojui skiriamas tam tikrą ribą viršijantis bendras atlygis, galima pagrįstai manyti, kad toks atlygis susijęs su darbuotojo indėliu siekiant įstaigos verslo tikslų, taigi ir su darbuotojo profesinės veiklos poveikiu įstaigos rizikos pobūdžiui. Todėl siekiant nustatyti, ar tokio darbuotojo profesinė veikla galėtų turėti reikšmingą poveikį įstaigos rizikos pobūdžiui, tikslinga naudoti kiekybinius kriterijus, susijusius su bendru darbuotojo atlygiu tiek absoliučiąja verte, tiek lyginant su kitais tos pačios įstaigos darbuotojais;
                  
               
                     (8)
                  
                  
                     siekiant nustatyti darbuotojus, kurių profesinė veikla turi reikšmingą poveikį įstaigos rizikos pobūdžiui, turėtų būti nustatytos aiškios ir tinkamos ribos. Įstaigos turėtų laiku taikyti kiekybinius kriterijus. Kad kiekybiniai kriterijai būtų tikroviški, jie turėtų atitikti atlygio raidą. Pirmasis metodas, suteikiantis galimybę atsižvelgti į atlygio raidą, yra tuos kriterijus pagrįsti bendru praėjusiais veiklos metais skirtu atlygiu, kuris apima už tuos veiklos metus sumokėtą fiksuotąjį atlygį ir tais veiklos metais skirtą kintamąjį atlygį. Antrasis metodas, suteikiantis galimybę atsižvelgti į tokią raidą, yra tuos kriterijus pagrįsti bendru už praėjusius veiklos metus skirtu atlygiu, kuris apima už tuos veiklos metus sumokėtą fiksuotąjį atlygį ir kintamąjį atlygį, einamaisiais veiklos metais paskirtą už praėjusius finansinius metus. Antrasis metodas suteikia galimybių geriau suderinti nustatymo procesą su faktiniu atlygiu, skirtu už veiklos laikotarpį, tačiau jį galima taikyti tik tuomet, kai vis dar įmanoma laiku atlikti skaičiavimus kiekybinių kriterijų taikymo tikslais. Kai tokių skaičiavimų nebeįmanoma atlikti, turėtų būti taikomas pirmasis metodas. Taikant bet kurį metodą į kintamąjį atlygį galima įtraukti sumas, skirtas ilgesniais negu vienų metų trukmės veiklos laikotarpiais, atsižvelgiant į įstaigos taikomos veiklos kriterijus;
                  
               
                     (9)
                  
                  
                     Direktyvos 2013/36/ES 92 straipsnio 3 dalyje nustatyta 500 000 EUR kiekybinė riba ir valdymo organo narių bei vyresniosios vadovybės atlygio vidurkis, skirti darbuotojams, kurių veikla turi reikšmingą poveikį reikšmingo verslo padalinio rizikos pobūdžiui, nustatyti. Jei atlygis viršija tą kiekybinę ribą arba prilygsta vienam iš didžiausių atlygių įstaigoje, daroma tvirta prielaida, kad tokį atlygį gaunančių darbuotojų veikla turi reikšmingą poveikį įstaigos rizikos pobūdžiui, o tokiu atveju nustatant, ar tokių darbuotojų profesinė veikla turi reikšmingą poveikį įstaigos rizikos pobūdžiui, turėtų būti vykdomas griežtesnis priežiūrinis tikrinimas;
                  
               
                     (10)
                  
                  
                     kai įstaigos, remdamosi papildomais objektyviais kriterijais, nustato, kad darbuotojų veikla iš tikrųjų neturi reikšmingo poveikio įstaigos rizikos pobūdžiui, atsižvelgiant į visą riziką, su kuria įstaiga susiduria arba gali susidurti, tokiems darbuotojams neturėtų būti taikomas Direktyvos 2013/36/ES 94 straipsnis. Kad būtų užtikrintas veiksmingas ir nuoseklus tų objektyvių kriterijų taikymas, pagal kiekybinius kriterijus nustatytų didžiausią atlygį gaunančių darbuotojų išimtį turėtų patvirtinti kompetentingos institucijos. Jei darbuotojai uždirba daugiau kaip 1 000 000 EUR (didelį atlygį gaunantys darbuotojai), kompetentingos institucijos, prieš patvirtindamos išimtis, turėtų informuoti Europos bankininkystės instituciją (toliau – EBI), kad EBI galėtų įvertinti, ar tie kriterijai taikomi nuosekliai;
                  
               
                     (11)
                  
                  
                     kad kompetentingos institucijos ir auditoriai galėtų peržiūrėti vertinimus, kuriuos įstaigos atliko siekdamos nustatyti savo darbuotojus, kurių profesinė veikla turi reikšmingą poveikį jų rizikos pobūdžiui, labai svarbu, kad įstaigos saugotų atliktų vertinimų ir jų rezultatų dokumentus, įskaitant dokumentus, susijusius su darbuotojais, kurie buvo nustatyti remiantis jų bendru atlygiu grindžiamais kriterijais ir kurių profesinė veikla įvertinta kaip neturinti reikšmingo poveikio įstaigos rizikos pobūdžiui;
                  
               
                     (12)
                  
                  
                     Komisijos deleguotasis reglamentas (ES) Nr. 604/2014 (3) turėtų būti panaikintas. Vis dėlto investicinės įmonės, kaip apibrėžta Reglamento (ES) Nr. 575/2013 4 straipsnio 1 dalies 2 punkte, laikydamosi šio reglamento, neturėtų patirti nepagrįstų išlaidų. Todėl Deleguotasis reglamentas (ES) Nr. 604/2014 tokioms įmonėms turėtų būti toliau taikomas iki 2021 m. birželio 26 d. – dienos, iki kurios valstybės narės turi priimti ir paskelbti priemones, skirtas Europos Parlamento ir Tarybos direktyvai (ES) 2019/2034 (4) įgyvendinti;
                  
               
                     (13)
                  
                  
                     šis reglamentas grindžiamas EBI Komisijai pateiktu techninių reguliavimo standartų projektu;
                  
               
                     (14)
                  
                  
                     EBI dėl šio techninių reguliavimo standartų projekto, kuriuo pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą, taip pat paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (5) 37 straipsnį, pateikti savo rekomendacijas,
                  
               PRIĖMĖ ŠĮ REGLAMENTĄ:
         
            1 straipsnis
            Apibrėžtys
            Šiame reglamente vartojamų terminų apibrėžtys:
            
                        1.
                     
                     
                        vadovaujamos pareigos – tai padėtis, kai darbuotojas:
                        
                                    a)
                                 
                                 
                                    vadovauja verslo padaliniui ar kontrolės funkcijai ir yra tiesiogiai atskaitingas visam valdymo organui ar to valdymo organo nariui arba vyresniajai vadovybei;
                                 
                              
                                    b)
                                 
                                 
                                    vadovauja vienai iš 5 straipsnio a punkte nustatytų tarnybų;
                                 
                              
                                    c)
                                 
                                 
                                    vadovauja pavaldžiam verslo pavaldiniui ar pavaldžiai kontrolės funkcijai didelėje įstaigoje, kaip apibrėžta Reglamento (ES) Nr. 575/2013 4 straipsnio 1 dalies 146 punkte, ir yra atskaitingas darbuotojui, kuris prisiima a punkte nurodytą atsakomybę;
                                 
                              
                  
                        2.
                     
                     
                        kontrolės funkcija – tai nuo kontroliuojamų verslo padalinių nepriklausoma funkcija, kuriai priskiriama atsakomybė už objektyvų įstaigos rizikos vertinimą, peržiūrą ir susijusių ataskaitų teikimą, įskaitant rizikos valdymo funkciją, atitikties kontrolės funkciją ir vidaus audito funkciją, bet jomis neapsiribojant;
                     
                  
                        3.
                     
                     
                        reikšmingas verslo padalinys – tai verslo padalinys, kaip apibrėžta Reglamento (ES) Nr. 575/2013 142 straipsnio 1 dalies 3 punkte, atitinkantis bet kurį iš šių kriterijų:
                        
                                    a)
                                 
                                 
                                    yra paskirstęs vidaus kapitalą, kuris sudaro bent 2 % įstaigos vidaus kapitalo, kaip nurodyta Direktyvos 2013/36/ES 73 straipsnyje, arba įstaiga yra kitaip įvertinusi, kad jis turi reikšmingą poveikį įstaigos vidaus kapitalui;
                                 
                              
                                    b)
                                 
                                 
                                    yra pagrindinė verslo linija, kaip apibrėžta Europos Parlamento ir Tarybos direktyvos 2014/59/ES 2 straipsnio 1 dalies 36 punkte (6).
                                 
                              
                  
         
            2 straipsnis
            Kriterijų taikymas
            
               1.   Kai šis reglamentas taikomas individualiai pagal Direktyvos 2013/36/ES 109 straipsnio 1 dalį, atitiktis šio reglamento 3–6 straipsniuose nustatytiems kriterijams vertinama atsižvelgiant į įstaigos individualų rizikos pobūdį.
            
            
               2.   Kai šis reglamentas taikomas konsoliduotai arba iš dalies konsoliduotai pagal Direktyvos 2013/36/ES 109 straipsnio 2–6 dalis, atitiktis šio reglamento 3–6 straipsniuose nustatytiems kriterijams vertinama atsižvelgiant į konsoliduotą arba iš dalies konsoliduotą atitinkamos patronuojančiosios įstaigos, finansų kontroliuojančiosios įmonės ar mišrią veiklą vykdančios finansų kontroliuojančiosios bendrovės rizikos pobūdį.
            
            
               3.   Kai 6 straipsnio 1 dalies a punktas taikomas individualiai, atsižvelgiama į įstaigos skirtą atlygį. Kai 6 straipsnio 1 dalies a punktas taikomas konsoliduotai arba iš dalies konsoliduotai, konsoliduojančioji įstaiga atsižvelgia į bet kurio subjekto, kuriam taikomas konsolidavimas, skirtą atlygį.
            
            
               4.   6 straipsnio 1 dalies b punktas taikomas tik individualiai.
            
         
         
            3 straipsnis
            Kriterijai, kuriais remiantis nustatoma, ar darbuotojų profesinė veikla turi reikšmingą poveikį atitinkamo reikšmingo verslo padalinio rizikos pobūdžiui, kaip nurodyta Direktyvos 2013/36/ES 94 straipsnio 2 dalies b punkte
            Siekdamos nustatyti, ar darbuotojų profesinė veikla turi reikšmingą poveikį reikšmingo verslo padalinio rizikos pobūdžiui, įstaigos pagal savo atlygio politiką taiko visus toliau nurodytus kriterijus:
            
                        a)
                     
                     
                        reikšmingo verslo padalinio rizikos pobūdis;
                     
                  
                        b)
                     
                     
                        vidaus kapitalo paskirstymas, siekiant padengti atitinkamo pobūdžio ir lygio riziką, kaip nurodyta Direktyvos 2013/36/ES 73 straipsnyje;
                     
                  
                        c)
                     
                     
                        reikšmingo verslo padalinio rizikos ribos;
                     
                  
                        d)
                     
                     
                        rizikos ir veiklos rodikliai, kuriuos įstaiga pagal Direktyvos 2013/36/ES 74 straipsnį naudoja reikšmingo verslo padalinio rizikai nustatyti, valdyti ir stebėti;
                     
                  
                        e)
                     
                     
                        atitinkami veiklos kriterijai, įstaigos nustatyti pagal Direktyvos 2013/36/ES 94 straipsnio 1 dalies a ir b punktus;
                     
                  
                        f)
                     
                     
                        atitinkamo reikšmingo verslo padalinio darbuotojų ar darbuotojų kategorijų pareigos ir įgaliojimai.
                     
                  
         
            4 straipsnis
            Darbuotojai ar kategorijos darbuotojų, kurių profesinė veikla turi poveikį įstaigos rizikos pobūdžiui, palyginti tokį pat reikšmingą kaip ir Direktyvos 2013/36/ES 92 straipsnio 3 dalyje nurodytų darbuotojų veiklos poveikis
            Įstaigos nustato, kad darbuotojai ar darbuotojų kategorijos turi poveikį įstaigos rizikos pobūdžiui, palyginti tokį pat reikšmingą kaip ir Direktyvos 2013/36/ES 92 straipsnio 3 dalyje nurodytų darbuotojų poveikis, jeigu tie darbuotojai ar darbuotojų kategorijos atitinka bet kurį iš šio reglamento 5 arba 6 straipsnyje nustatytų kriterijų.
         
         
            5 straipsnis
            Kokybiniai kriterijai
            Laikoma, kad be darbuotojų, nustatytų pagal Direktyvos 2013/36/ES 92 straipsnio 3 dalies a, b ir c punktuose išdėstytus kriterijus, darbuotojai turi reikšmingą poveikį įstaigos rizikos pobūdžiui, jeigu jie atitinka vieną ar kelis iš šių kokybinių kriterijų:
            
                        a)
                     
                     
                        darbuotojas vadovauja tarnybai, atsakingai už:
                        
                                    i)
                                 
                                 
                                    teisės reikalus;
                                 
                              
                                    ii)
                                 
                                 
                                    apskaitos politikos ir procedūrų patikimumą;
                                 
                              
                                    iii)
                                 
                                 
                                    finansus, įskaitant mokesčius ir biudžeto sudarymą;
                                 
                              
                                    iv)
                                 
                                 
                                    atliekamą ekonominę analizę;
                                 
                              
                                    v)
                                 
                                 
                                    pinigų plovimo ir teroristų finansavimo prevenciją;
                                 
                              
                                    vi)
                                 
                                 
                                    žmogiškuosius išteklius;
                                 
                              
                                    vii)
                                 
                                 
                                    atlygio politikos plėtojimą ar įgyvendinimą;
                                 
                              
                                    viii)
                                 
                                 
                                    informacines technologijas;
                                 
                              
                                    ix)
                                 
                                 
                                    informacijos saugumą;
                                 
                              
                                    x)
                                 
                                 
                                    užsakomųjų paslaugų, susijusių su esminėmis ar svarbiomis veiklos funkcijomis, kaip nurodyta Komisijos deleguotojo reglamento (ES) 2017/565 (7) 30 straipsnio 1 dalyje, susitarimų valdymą;
                                 
                              
                  
                        b)
                     
                     
                        darbuotojas eina vadovaujamas pareigas, susijusias su bet kuria iš Direktyvos 2013/36/ES 79–87 straipsniuose nustatytų rizikos kategorijų, arba yra komiteto, atsakingo už bet kurios iš tuose straipsniuose nurodytų kategorijų rizikos valdymą, balsavimo teisę turintis narys;
                     
                  
                        c)
                     
                     
                        kiek tai susiję su vieno sandorio, kuris atitinka 0,5 % įstaigos bendro 1 lygio nuosavo kapitalo ir yra bent 5 mln. EUR, kredito rizikos pozicijomis, darbuotojas atitinka vieną iš šių kriterijų:
                        
                                    i)
                                 
                                 
                                    darbuotojas turi įgaliojimus priimti, tvirtinti arba vetuoti sprendimus dėl tokių kredito rizikos pozicijų;
                                 
                              
                                    ii)
                                 
                                 
                                    darbuotojas yra komiteto, kuris turi įgaliojimus priimti šio c punkto i papunktyje nurodytus sprendimus, balsavimo teisę turintis narys;
                                 
                              
                  
                        d)
                     
                     
                        kiek tai susiję su įstaiga, kuriai netaikoma Reglamento (ES) Nr. 575/2013 94 straipsnyje nustatyta smulkiai prekybos knygoje apskaitomai veiklai taikoma išlyga, darbuotojas atitinka vieną iš šių kriterijų:
                        
                                    i)
                                 
                                 
                                    darbuotojas turi įgaliojimus priimti, tvirtinti arba vetuoti sprendimus dėl sandorių prekybos knygoje, kurių bendra vertė siekia vieną iš šių ribų:
                                    
                                                —
                                             
                                             
                                                jei taikomas standartizuotas metodas, nuosavų lėšų reikalavimas rinkos rizikai, kuri atitinka 0,5 % ar daugiau įstaigos bendro 1 lygio nuosavo kapitalo;
                                             
                                          
                                                —
                                             
                                             
                                                jei reguliavimo tikslais patvirtintas vidinis modeliu pagrįstas metodas, 5 % arba daugiau įstaigos vidinės rizikos vertės ribos pagal 99 % kvantilio vienpusį pasikliautinąjį intervalą prekybos knygos pozicijoms;
                                             
                                          
                              
                                    ii)
                                 
                                 
                                    darbuotojas yra komiteto, kuris turi įgaliojimus priimti šio punkto i papunktyje nurodytus sprendimus, balsavimo teisę turintis narys;
                                 
                              
                  
                        e)
                     
                     
                        darbuotojas vadovauja grupei darbuotojų, kurie turi atskirus įgaliojimus sudaryti įstaigos sandorius, jeigu įvykdoma bet kuri iš šių sąlygų:
                        
                                    i)
                                 
                                 
                                    tų įgaliojimų suma yra lygi c punkto i papunktyje arba d punkto į papunkčio pirmoje įtraukoje nurodytai ribai arba ją viršija;
                                 
                              
                                    ii)
                                 
                                 
                                    jei reguliavimo tikslais patvirtintas vidinis modeliu pagrįstas metodas, tie įgaliojimai sudaro 5 % arba daugiau įstaigos vidinės rizikos vertės ribos pagal 99 % kvantilio vienpusį pasikliautinąjį intervalą prekybos knygos pozicijoms. Jei įstaiga neskaičiuoja rizikos vertės to darbuotojo lygiu, sumuojamos šiam darbuotojui pavaldžių darbuotojų rizikos vertės ribos;
                                 
                              
                  
                        f)
                     
                     
                        kiek tai susiję su sprendimais tvirtinti arba vetuoti naujų produktų siūlymą, darbuotojas atitinka kurį nors iš šių kriterijų:
                        
                                    i)
                                 
                                 
                                    darbuotojas turi įgaliojimus priimti tokius sprendimus;
                                 
                              
                                    ii)
                                 
                                 
                                    darbuotojas yra komiteto, kuris turi įgaliojimus priimti tokius sprendimus, balsavimo teisę turintis narys.
                                 
                              
                  
         
            6 straipsnis
            Kiekybiniai kriterijai
            
               1.   Laikoma, kad be darbuotojų, nustatytų pagal Direktyvos 2013/36/ES 92 straipsnio 3 dalies a ir b punktuose išdėstytus kriterijus, darbuotojai turi reikšmingą poveikį įstaigos rizikos pobūdžiui, jeigu jie atitinka bet kurį iš šių kiekybinių kriterijų:
               
                           a)
                        
                        
                           darbuotojams, įskaitant darbuotojus, nurodytus Direktyvos 2013/36/ES 92 straipsnio 3 dalies c punkte, praėjusiais finansiniais metais arba už praėjusius finansinius metus skirtas bendras 750 000 EUR ar didesnis atlygis;
                        
                     
                           b)
                        
                        
                           jei įstaigoje dirba daugiau kaip 1 000 darbuotojų, darbuotojai patenka į 0,3 % (suapvalinant iki kito didesnio sveikojo skaičiaus) darbuotojų, kuriems įstaigoje individualiai praėjusiais finansiniais metais arba už praėjusius finansinius metus skirtas didžiausias bendras atlygis, grupę.
                        
                     
            
               2.   1 dalyje nustatyti kriterijai netaikomi, jeigu įstaiga nustato, kad darbuotojo profesinė veikla neturi reikšmingo poveikio įstaigos rizikos pobūdžiui, nes darbuotojas arba tos kategorijos darbuotojai, kuriems jis priklauso, atitinka bet kurią iš šių sąlygų:
               
                           a)
                        
                        
                           darbuotojas arba tų kategorijų darbuotojai vykdo profesinę veiklą ir turi įgaliojimus tik tame verslo padalinyje, kuris nėra reikšmingas verslo padalinys;
                        
                     
                           b)
                        
                        
                           atsižvelgiant į 3 straipsnyje nustatytus kriterijus, darbuotojo arba tų kategorijų darbuotojų profesinė veikla neturi reikšmingo poveikio reikšmingo verslo padalinio rizikos pobūdžiui.
                        
                     
            
               3.   Jei įstaiga nori taikyti 2 dalį, turi būti gaunamas išankstinis kompetentingos institucijos, atsakingos už tos įstaigos prudencinę priežiūrą, patvirtinimas. Kompetentinga institucija išankstinį patvirtinimą suteikia tik jeigu įstaiga gali įrodyti, kad tenkinama viena iš 2 dalyje nustatytų sąlygų.
            
            
               4.   Jei darbuotojui praėjusiais finansiniais metais arba už praėjusius finansinius metus buvo skirtas 1 000 000 EUR ar didesnis bendras atlygis, kompetentinga institucija išankstinį patvirtinimą pagal 3 dalį suteikia tik išskirtinėmis aplinkybėmis. Kad ši dalis būtų taikoma nuosekliai, kompetentinga institucija, prieš suteikdama patvirtinimą dėl tokio darbuotojo, apie tai informuoja EBI.
               Išskirtinių aplinkybių faktą įrodo įstaiga ir įvertina kompetentinga institucija. Išskirtinėmis aplinkybėmis laikomi neįprasti ir labai reti atvejai arba labai neįprasta padėtis. Išskirtinės aplinkybės turi būti susijusios su darbuotoju.
            
         
         
            7 straipsnis
            Vidutinio bendro valdymo organo narių ir vyresniosios vadovybės atlygio ir skirto kintamojo atlygio apskaičiavimas
            
               1.   Vidutinis bendras visų valdymo organo narių ir vyresniosios vadovybės atlygis apskaičiuojamas atsižvelgiant į bendrą fiksuotąjį ir kintamąjį visų valdymo funkciją ir priežiūros funkciją atliekančio valdymo organo narių, taip pat visų darbuotojų, priklausančių vyresniajai vadovybei, kaip apibrėžta Direktyvos 2013/36/ES 3 straipsnio 1 dalies 9 punkte, atlygį.
            
            
               2.   Taikant šį reglamentą paskirtas, bet dar neišmokėtas kintamasis atlygis atitinka jo vertę paskyrimo dieną, neatsižvelgiant į diskonto normos taikymą, nurodytą Direktyvos 2013/36/ES 94 straipsnio 1 dalies g punkto iii papunktyje, arba išmokų sumažinimą taikant susigrąžinimo, sumažinimo ar kitas priemones.
            
            
               3.   Visos kintamojo ir fiksuotojo atlygio sumos skaičiuojamos bendrąja verte ir etato ekvivalentais.
            
            
               4.   Įstaigos atlygio politikoje nustatomi kintamojo atlygio ataskaitiniai metai, į kuriuos atsižvelgiama apskaičiuojant bendrą atlygį. Tie ataskaitiniai metai yra metai prieš finansinius metus, kuriais skiriamas kintamasis atlygis, arba metai prieš finansinius metus, už kuriuos skiriamas kintamasis atlygis.
            
         
         
            8 straipsnis
            Komisijos deleguotojo reglamento (ES) Nr. 604/2014 panaikinimas
            Deleguotasis reglamentas (ES) Nr. 604/2014 panaikinamas. Vis dėlto tas deleguotasis reglamentas iki 2021 m. birželio 26 d. toliau taikomas investicinėms įmonėms, kaip apibrėžta Reglamento (ES) Nr. 575/2013 4 straipsnio 1 dalies 2 punkte.
         
         
            9 straipsnis
            Įsigaliojimas
            Šis reglamentas įsigalioja penktą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2013 6 27, p. 338.
         
            (2)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
         
            (3)  2014 m. kovo 4 d. Komisijos deleguotasis reglamentas (ES) Nr. 604/2014, kuriuo papildomos Europos Parlamento ir Tarybos direktyvos 2013/36/ES nuostatos dėl techninių reguliavimo standartų, susijusių su kokybiniais ir atitinkamais kiekybiniais kriterijais, pagal kuriuos nustatomos darbuotojų, kurių profesinė veikla turi reikšmingą poveikį įstaigos rizikos pobūdžiui, kategorijos (OL L 167, 2014 6 6, p. 30).
         
            (4)  2019 m. lapkričio 27 d. Europos Parlamento ir Tarybos direktyva (ES) 2019/2034 dėl investicinių įmonių riziką ribojančios priežiūros, kuria iš dalies keičiamos direktyvos 2002/87/EB, 2009/65/EB, 2011/61/ES, 2013/36/ES, 2014/59/ES ir 2014/65/ES (OL L 314, 2019 12 5, p. 64).
         
            (5)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
         
            (6)  2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (OL L 173, 2014 6 12, p. 190).
         
            (7)  2016 m. balandžio 25 d. Komisijos deleguotasis reglamentas (ES) 2017/565, kuriuo Europos Parlamento ir Tarybos direktyva 2014/65/ES papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų (OL L 87, 2017 3 31, p. 1).